**B. Osobitná časť**

**K čl. I**

**K bodu 1**

Navrhovaným ustanovením sa v zmysle transpozície vykonávacej smernice (EÚ) 2022/1647 a vykonávacej smernice (EÚ) 2022/1648 zabezpečuje, aby odrody poľnohospodárskych rastlinných druhov a odrody zeleninových druhov, ktoré Ústredný kontrolný a skúšobný ústav poľnohospodársky v Bratislave (ďalej len „kontrolný ústav“) zahŕňa do Štátnej odrodovej knihy boli v súlade s protokolmi na určenie odlišnosti, vyrovnanosti a stálosti vypracovanými Úradom Spoločenstva pre odrody rastlín (ďalej len „protokol CPVO“). Protokoly CPVO sú zamerané na zabezpečenie súladu s pravidlami týkajúcimi sa znakov, ktoré majú byť splnené ako minimum pri skúškach, ako aj minimálne podmienky na skúšanie určitých odrôd na stanovenie odlišnosti, vyrovnanosti a stálosti. V prípade druhov, na ktoré sa protokoly CPVO nevzťahujú, sa zaručuje súlad s metodikami skúšania, ktoré vydala Medzinárodná únia na ochranu nových odrôd rastlín (ďalej len „metodika UPOV“). V navrhovanom ustanovení sa tak popisuje vykonávanie skúšok odlišnosti, vyrovnanosti a stálosti podľa protokolov CPVO a metodík UPOV. Zoznamy jednotlivých druhov poľnohospodárskych plodín sú uvedené v prílohe č. 3 tohto nariadenia.

**K bodu 2**

Účelom vykonávacej smernice (EÚ) 2022/1647 a vykonávacej smernice (EÚ) 2022/1648 je zabezpečiť na vnútroštátnej úrovni, aby výrobcovia mohli využívať ekologické odrody vhodné na ekologickú poľnohospodársku výrobu, ktoré sú výsledkom ekologických šľachtiteľských činností. Niektoré z ekologických odrôd spĺňajú kritériá odlišnosti, vyrovnanosti a stálosti týkajúce sa všetkých ostatných odrôd toho istého druhu, ale iné odrody určené na ekologickú poľnohospodársku výrobu sa vyznačujú vysokou úrovňou genetickej a fenotypovej diverzity medzi jednotlivými reprodukčnými jednotkami. Preto znaky vyrovnanosti vymedzené v aktuálnych protokoloch CPVO nie sú vhodné pre ekologické odrody určené na ekologickú poľnohospodársku výrobu. Je teda potrebné ponúknuť výnimku z existujúcich protokolov CPVO a vo vzťahu k ekologickým odrodám poľnohospodárskych rastlinných druhov stanoviť požiadavky na overenie hospodárskej hodnoty, ktoré sú vhodnejšie prispôsobené pre ekologické odrody určené na ekologickú poľnohospodársku výrobu. Návrhom sa existujúce protokoly CPVO a overenie hospodárskej hodnoty určitých odrôd upravujú tak, aby splnili potreby ekologického poľnohospodárstva.

Kompetencia kontrolného ústavu vo vzťahu k vykonávaniu odrodových skúšok, pod ktorými sa rozumejú skúšky odlišnosti, vyrovnanosti a stálosti odrody, ale aj skúšky hospodárskej hodnoty, ak overenie hospodárskej hodnoty je podmienok registrácie, je ustanovená v § 4 písm. a) zákona č. 597/2006 Z. z. o pôsobnosti orgánov štátnej správy v oblasti registrácie odrôd pestovaných rastlín a uvádzaní množiteľského materiálu pestovaných rastlín na trh. Návrhom dochádza k spresneniu tejto kompetencie v intenciách transpozície vykonávacej smernice (EÚ) 2022/1647. Návrhom sa teda vo vzťahu k vykonávaniu overovania hospodárskej hodnoty ekologickej odrody spresňuje oprávnenie vykonať overenie hospodárskej hodnoty ekologickej odrody druhov jačmeň, kukurica, raž a pšenica pod svojím dozorom v priestoroch šľachtiteľa alebo v poľnohospodárskom podniku zaradeným do systému ekologickej poľnohospodárskej výroby, za podmienok s nízkymi vstupmi a minimálnym rozsahom ošetrenia, alebo v inom členskom štáte EÚ za podmienky uzavretej dvojstrannej dohody o overení hospodárskej hodnoty za ekologických podmienok s týmto členským štátom EÚ, ak kontrolný ústav nie je schopný zabezpečiť overenie za ekologických podmienok alebo overenie požiadaviek podľa odseku 13. Kontrolný ústav na overenie hospodárskej hodnoty ekologickej odrody zabezpečí rozmanité podmienky overenia, ktoré sú prispôsobené potrebám ekologickej poľnohospodárskej výroby a z vlastného podnetu alebo na podnet žiadateľa v rámci svojich možností overí hospodársku hodnotu ekologickej odrody.

**K bodom 3 až 5 a 7**

Legislatívnotechnická úprava ustanovení v nadväznosti na transpozíciu vykonávacej smernice (EÚ) 2022/1647 a vykonávacej smernice (EÚ) 2022/1648.

**K bodu 6**

Navrhovaným ustanovením sa v zmysle transpozície vykonávacej smernice (EÚ) 2022/1647 a vykonávacej smernice (EÚ) 2022/1648 pre kontrolný ústav zakladá povinnosť do 31. decembra každého roku, a to do 31. decembra 2030, podávať Európskej komisii a ostatným orgánom členských štátov EÚ zodpovedným za registráciu odrôd správy o počte žiadostí a výsledkoch skúšok odlišnosti, vyrovnanosti a stálosti ekologickej odrody a správy o počte žiadostí a výsledkoch overenia hospodárskej hodnoty ekologickej odrody.

**K bodom 8 a 9**

Legislatívnotechnická úprava súvisiaca so zavedením legislatívnej skratky pre protokol na určenie odlišnosti, vyrovnanosti a stálosti Úradu Spoločenstva pre odrody rastlín a legislatívnej skratky pre metodiku na určenie odlišnosti, vyrovnanosti a stálosti Medzinárodnej únie na ochranu nových odrôd rastlín v znení nového ustanovenia § 3 ods. 10 a potreby ich vypustenia z prílohy č. 3.

**K bodu 10**

Návrhom sa vkladá nová príloha, a to príloha č. 3a, ktorou sa v časti A stanovujú výnimky pre skúšanie odlišnosti, vyrovnanosti a stálosti ekologických odrôd poľnohospodárskych rastlinných druhov a ekologických odrôd druhov zeleniny vhodných na ekologickú poľnohospodársku výrobu. V časti B prílohy sú uvedené výnimky v znakoch, ktoré musia byť dodržané pri skúšaní jednotlivých odrôd poľnohospodárskych rastlinných druhov a ekologických odrôd druhov zeleniny. Pri odrodách patriacich k druhom, ktorým sa udeľujú výnimky (pre poľnohospodárske rastlinné druhy - pšenica, jačmeň, kukurica a raž; pre ekologické odrody druhov zeleniny - mrkva obyčajná a kaleráb) sa môžu znaky na určenie odlišnosti, vyrovnanosti a stálosti v protokole CPVO skúšanej odrody odchyľovať od požiadaviek na vyrovnanosť odrody.

V časti C prílohy sa definuje vykonávanie overovania hospodárskej hodnoty ekologickej odrody vhodnej na ekologickú poľnohospodársku výrobu. Vykonávanie overovania hospodárskej hodnoty ekologickej odrody je možné za ekologických podmienok v súlade s ustanoveniami nariadenia Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007 (Ú. v. EÚ L 150, 14.6.2018) v platnom znení, najmä so všeobecnými zásadami podľa čl. 5 písm. d) až g) a pravidlami rastlinnej výroby podľa čl. 12 tohto nariadenia. Pri skúšaní ekologickej odrody, ako aj pri posudzovaní výsledkov skúšania sa musia zohľadniť potreby a ciele ekologického poľnohospodárstva ustanovené v nariadení (EÚ) 2018/848 v platnom znení. Preskúšať je potrebné odolnosť alebo toleranciu voči chorobám a adaptáciu na rozličné miestne pôdne podmienky a podnebné podmienky.

Na základe vykonávacej smernice (EÚ) 2022/1647 sa navrhuje upraviť nariadenie vlády správnym pomenovaním, a to namiesto „hodnota pre pestovanie a/alebo využitie pri ekologických odrodách vhodných na ekologickú poľnohospodársku výrobu“ uviesť správne pomenovanie „hospodárska hodnota ekologickej odrody vhodnej na ekologickú poľnohospodársku výrobu“.

**K bodu 11**

Príloha č. 4 „Zoznam preberaných právne záväzných aktov Európskej únie“ sa dopĺňa o vykonávaciu smernicu (EÚ) 2022/1647 a vykonávaciu smernicu (EÚ) 2022/1648.

**K čl. II**

Navrhuje sa účinnosť návrhu nariadenia vlády od 1. júla 2023 tak, aby sa zabezpečilo riadne a včasné prebratie vykonávacej smernice (EÚ) 2022/1647 a vykonávacej smernice (EÚ) 2022/1648. Ak by v danom termíne nedošlo k nadobudnutiu účinnosti návrhu nariadenia vlády, hrozilo by nesplnenie záväzkov vyplývajúcich zo Zmluvy o pristúpení Slovenskej republiky k Európskej únii.